[{"text_idx": "#000000", "text": "Ap newydd, arloesol, i asesu lefelau llythrennedd plant"}, {"text_idx": "#000001", "text": "Mae Canolfan Peniarth wedi datblygu a chyhoeddi Ap newydd arloesol i\u2019r sector addysg yng Nghymru fydd yn cynorthwyo athrawon i ddatblygu sgiliau llythrennedd disgyblion a sicrhau eu bod yn llwyddo ym maes dysgu profiad Ieithoedd, Llythrennedd a Chyfathrebu Cwricwlwm i Gymru 2022."}, {"text_idx": "#000002", "text": "Mae\u2019r ap Aur am Air, sy\u2019n asesu lefelau llythrennedd plant o bob oed, cynradd ac uwchradd, yn cyflwyno disgyblion i gyfres o weithgareddau a gemau deniadol er mwyn datblygu eu sgiliau sillafu yn y Gymraeg. Mae\u2019r ap yn cynnwys prawf diagnostic sy\u2019n cael ei gyflwyno i ddisgyblion wrth iddynt ddechrau gweithio. Yn ddibynnol ar ganlyniadau\u2019r prawf, mae\u2019r Ap yn teilwra\u2019r gweithgareddau a\u2019r gemau er mwyn sichau bod eu cynnwys yn addas i lefel gallu a sgiliau\u2019r disgybl."}, {"text_idx": "#000003", "text": "Wedi derbyn nawdd gan Lywodraeth Cymru i ddatblygu\u2019r Ap, bu\u2019r Ganolfan yn cydweithio gydag arbenigwyr iaith ac athrawon ar draws Cymru, gan gynnwys arbenigwyr anghenion dysgu ychwnaegol yn benodol, er mwyn sicrhau fod yr ap yn gymorth i\u2019r dysgwyr hynny sy\u2019n cael trafferth adnabod a dysgu seiniau yn y Gymraeg."}, {"text_idx": "#000004", "text": "Mae Nanna Ryder yn Uwch Ddarlithydd Anghenion Dysgu Ychwanegol Trawsgwricwlaidd gyda\u2019r Athrofa ym Mhrifysgol Cymru y Drindod Dewi Sant, a bu\u2019n gweithio\u2019n agos gyda Chanolfan Peniarth fel rhan o\u2019r tim a fu\u2019n awduro cynnwys yr Ap. Dywedodd Nanna Ryder, \"Ar o\u0302l misoedd o waith cynllunio ar gyfer yr Ap, rwy\u2019n falch iawn o\u2019u weld bellach ar gael i athrawon a disgyblion. Mae\u2019n cynnwys amrywiaeth o gemau a gweithgareddau deniadol i ddisgyblion o bob oed ac mae modd eu ddefnyddio er mwyn cefnogi gwaith sy\u2019n cael ei wneud eisoes yn yr ystafell ddosbarth ac i hyrwyddo gweithio\u2019n annibynnol\"."}, {"text_idx": "#000007", "text": "Aur am Air yw\u2019r wythfed Ap i Ganolfan Peniarth ei ddatblygu a\u2019i gyhoeddi ar gyfer y sector addysg yng Nghymru yn ddiweddar, ac mae ar gael am ddim ar gyfer ffonau symudol a thabledi Android ac iOS."}]